b"\n_START_ARTICLE_\nCant\xc3\xb3 de Neuch\xc3\xa2tel\n_START_SECTION_\nHist\xc3\xb2ria\n_START_PARAGRAPH_\nEl comtat de Neuchatel fou una jurisdicci\xc3\xb3 de Borgonya i del Sacre Imperi Romanogerm\xc3\xa0nic centrat a la poblaci\xc3\xb3 de Neuch\xc3\xa2tel (variants dialectals Neufchatel, Neuchatel, alemany Neuenburg)._NEWLINE_La poblaci\xc3\xb3 apareix citada per primer cop el 1011 amb el nom de Novum Castellum, i el rei Rodolf III la cedia a la seva dona Ermengarda. El 1032 el regne de Borgonya fou llegat per Rodolf III (que no tenia successor) a l'emperador germ\xc3\xa0nic Conrad II el S\xc3\xa0lic. Eudes, comte de Blois i Xampanya, que reclamava la corona borgonyona, va iniciar la lluita en el curs de la qual va ocupar Neuch\xc3\xa2tel el 1033 i el 1034 apareix assetjant la vila._NEWLINE_A la zona apareix abans del 1070 un magnat de nom Ulric, senyor de Fenis (alemany Vineltz), un poble a la riba del llac Bienne, que va tenir quatre fills (Rodolf I; Burcard bisbe de Basilea el 1072 i mort el 1106 o 1107; Con\xc3\xb3 que fou bisbe de Lausana el 1090 elegit per succeir a Lambert fill de Lambert comte de Granzum, i va morir el 19 de desembre d'un any entre 1103 i 1107; i una filla de nom desconegut casada amb Amadeu I senyor de Montfaucon, fill de Ricard I de Montfaucon)._NEWLINE_Rodolf I el va succeir a Fenis i va tenir tamb\xc3\xa9 la senyoria del castell de Neuchatel; va morir vers el 1099 i va tenir un fill, Ulric II documentat a Neuchatel vers 1125. Va deixar tres fills (Rodolf II, Mangold senyor de Nidau i de Strasberg, i Bertold senyor de Valangin). Rodolf II fou comte de Neuchatel a Nidau vers 1125-1164; el seu germ\xc3\xa0 Mangold \xc3\xa9s esmentat tamb\xc3\xa9 a Nidau entre 1125 i 1143. Fou llavors quan es van formar dues branques reunificades el 1375._NEWLINE_El bisbat de Basilea havia adquirit terres que estaven enclavades en el comtat de Neuch\xc3\xa2tel, i aix\xc3\xb2 va crear alguns conflictes de compet\xc3\xa8ncies. El 1249 el bisbe va incendiar Neuch\xc3\xa2tel i despr\xc3\xa9s el comte Bertold va fer construir els murs. El 1400 els ciutadans van provocar nous conflictes; el 1450 la ciutat fou en part destru\xc3\xafda per un incendi._NEWLINE_El darrer descendent directe dels comtes, Joan de Friburg, va morir el 1457 sense successor mascul\xc3\xad originant la primera guerra de successi\xc3\xb3. Rodolf d'Hachberg reclamava la successi\xc3\xb3 com a descendent directe per una filla de l'avi de Joan de Friburg i per testament escrit pel difunt, tenia el suport del burgesos; Llu\xc3\xads de Ch\xc3\xa2lon pr\xc3\xadncep d'Orange conegut com a Llu\xc3\xads el Bo considerava que el comtat li havia de retornar perqu\xc3\xa8 segons la llei alemanya en abs\xc3\xa8ncia d'hereus el territori tornava al seu senyor feudal, i que Joan de Friburg s'havia casat amb la seva germana Maria de Ch\xc3\xa2lon el 1416. Rodolf es va imposar el 1458. El fill de Rodolf, Felip d'Hachberg, fou el comte m\xc3\xa9s ric de Neuch\xc3\xa2tel. Va prendre possessi\xc3\xb3 del comtat el 1487 i s'havia casat amb Maria de Savoia (neboda de Llu\xc3\xads XI de Fran\xc3\xa7a) i durant tot el seu govern va anar teixint aliances amb Berna i Friburg i especialment amb el seu cos\xc3\xad Cristofol de Baden per la que s'establia la successi\xc3\xb3 reciproca d'un a l'altra en cas de manca d'hereus mascles per les seves senyories alemanyes. Felip va morir el 1503 i va deixar com a hereva la seva filla Joana; el 1504 Llu\xc3\xads d'Orleans es va casar amb Joana i va esdevenir comte de Neuchatel per\xc3\xb2 entremig la fam\xc3\xadlia Hachberg havia perdut el control de les seves terres alemanyes i estava quasi arru\xc3\xafnada._NEWLINE_El 1540, regnant Joana i Llu\xc3\xads, Guillem Farel es va instal\xc2\xb7lar a Neuchatel i va predicar i convertir la regi\xc3\xb3 a la reforma protestant. La fam\xc3\xadlia d'Orleans va conservar el comtat fins a la mort el 1707 de Maria de Nemours (nascuda d'Orleans-Longueville) que no va deixar hereus directes. La seva successi\xc3\xb3 va atreure uns 15 pretendents amb unes maniobres pol\xc3\xadtiques molt complexes, per\xc3\xb2 finalment els burgesos van fer decantar la balan\xc3\xa7a en favor del pretendent prussi\xc3\xa0, ja que Pr\xc3\xbassia era considerada prou forta per defensar la vila i prou llunyana per no interferir en els afers locals. Aix\xc3\xad Frederic I de Pr\xc3\xbassia fou proclamat comte de Neuch\xc3\xa2tel._NEWLINE_El 1806 la regi\xc3\xb3 fou breument confiada per Napole\xc3\xb3 al mariscal Berthier amb el t\xc3\xadtol de pr\xc3\xadncep de Neuch\xc3\xa2tel i Valangin, i va estar sota control de Fran\xc3\xa7a fins al 1813. El 1814 va ingressar a la Confederaci\xc3\xb3 Helv\xc3\xa8tica."